หุ้นสหรัฐดิ่งแรง 115.30 จุด
ตลาดหุ้นสหรัฐฯดิ่งหนัก115.30 จุด ปิดที่ 13,057.46 จุด น้ำมันปิดลดลง 99เซนต์ ปิดที่ 96.27 ดอลลาร์สหรัฐ/บาร์เรล กังวลเศรษฐกิจโลก ขณะที่ ทองคำพุ่งแรง  32.30 ดอลลาร์
24 ส.ค. 2555

ตลาดหุ้นสหรัฐฯดิ่งหนัก115.30 จุด ปิดที่ 13,057.46 จุด น้ำมันปิดลดลง 99เซนต์ ปิดที่ 96.27 ดอลลาร์สหรัฐ/บาร์เรล กังวลเศรษฐกิจโลก ขณะที่ ทองคำพุ่งแรง  32.30 ดอลลาร์ 
ปิดการซื้อขายตลาดหุ้นสหรัฐ ดัชนีดิ่งลงอย่างหนัก หลังกระทรวงแรงงานสหรัฐเปิดเผยว่า ผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 18 ส.ค. เพิ่มขึ้น 4,000 ราย มาอยู่ที่ 372,000 ราย สะท้อนว่าการฟื้นตัวของตลาดแรงงานสหรัฐยังไม่แน่ไม่นอน ขณะที่มีแรงเทขายออกมาในหุ้นของฮิวเลตต์-แพคการ์ด และโบอิ้ง 
ด้านราคาน้ำมันดิบตลาดไนเม็กซ์ ลดลง 99 เซนต์ ปิดที่ระดับ 96.27 ดอลลาร์สหรัฐ/บาร์เรล  แต่น้ำมันเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 10 เซนต์ ปิดที่ 115.01 ดอลลาร์ 
ทำให้หลังปิดตลาด ดัชนีหุ้นดาวโจนส์ปิดที่ระดับ 13,057.46 จุด ดิ่งลง 115.30 จุด แนสแดคปิดที่ระดับ 3,053.40 จุด ลดลง 20.27 จุด และเอสแอนด์พีปิดที่ระดับ 1,402.08 จุด ลงไป 11.41 จุด
อย่างไรก็ตามราคาทองคำตลาดโคเม็กซ์สหรัฐฯ ปิดตลาด พุ่งขึ้นเกือบร้อยละ 2 เนื่องจากนักลงทุนยังมีความเชื่อมั่นว่าเฟดจะกระตุ้นเศรษฐกิจเพิ่มเติม แม้มีความเห็นที่ก่อข้อสงสัยออกมาจากปากของเจ้าหน้าที่รายหนึ่งก็ตาม
ราคาทองคำงวดส่งมอบเดือนธันวาคม เพิ่มขึ้น 32.30 ดอลลาร์ ปิดที่ 1,672.80 ดอลลาร์ต่อออนซ์